Лондон и унэ лъапIэхэр
Лондон и языныкъуэ хьэблэхэм щекIуэкI псэукIэр апхуэдизкIэ ехьэжьащи, абы унэ щызиIэхэр хьэщIапIэ кIуэуэ аращ.
Псалъэм къыдэкIуэу жыпIэмэ, Белгравия куейм щыIэ ямыгъэIэпхъуэ мылъкур дуней псом щынэхъ лъапIэ дыдэу къалъытэ. Ауэ пщыхьэщхьэхэм а щIыпIэм щыплъагъур гъэщIэгъуэнщ – зэрыщIэмысIам и щыхьэтщ, унэ щхьэгъубжэхэм я ныкъуэр сыт щыгъуи кIыфIщ.
КъызэрыщIэкIымкIэ, мыбдеж унэ къыщызыщэхуф къулейхэр щыпсэуну хуейкъым. Нэгъабэ Savills риэлтер фирмэм зэхигъэкIауэ щытащ: хьэблэ нэхъ лъапIэхэм унэ къыщызыщэху цIыхухэм я процент 37-м ар псэупIэ ящIыну я мурадкъым.
«Белгравиер махуэ къэс цIыхухэр зыдэIэпхъукI къуажэ цIыкIум ещхь мэхъу», - жеIэ риэлтор Боскауэн Алистер. Ар щылажьэр, езым зэрыжиIащи, «акъылым къимытIасэ псэукIэ здэщыIэ Лондон и Iыхьэрщ», абы унэ уасэу щызекIуэр фунт мелуани 7,5-м къыщегъэжьауэ мелуан 75-м нос. Ар къэзыщэхуфхэр, дауи, ямылейуэ къулей хамэ къэрал щыщ цIыхухэрщ – Урысейм, Къэзахъстаным, Ипщэ-КъуэкIыпIэ Азиемрэ Индиемрэ. Абыхэм я дежкIэ Лондон къэувыIэпIэ къудейуэ аращ, Нью-Йорк, Москва, Монакэ я зэхуаку дэту дунейпсо зекIуэм щыхэтым и деж.
Poilane щIакхъуэгъажьэ цIэрыIуэр, зыми ящымыгъ фэилъхьэгъуэхэр зыщIэлъ тыкуэныр зытет Элизабет-Стрит хьэблэри нэщIщ. Белгравие щыпсэу колумбийкэр псэущхьэ тыкуэным щыщэхуэну щIыхьати, жиIащ я хьэблэм инджылыз унагъуитI фIэкIа зэрытемысыр, адрейхэр зэи унэм зэрыщымыIэр. Бзылъхугъэм и хьэмрэ и джэдумрэ зытесыну алэрыбгъу цIыкIуитI къищэхури щIэкIыжащ, зыр - доллар 358-рэ, адрейр доллар 289-рэ я уасэу.
Лондон и закъуэкъым къулейхэм бгъэIэпхъуэ мыхъу мылъку щызэрагъэпэщыр, къащэхуа унэхэм щыщIэмысыр. Апхуэдэщ, псалъэм папщIэ, Манхэттен и куей зыбжанэр. Ауэ Белгравие «кIэпхъуэхэр» хамэ къэрал къикIа къулейхэращ икIи зы унэ мыхъуу, хьэблэ псо къыщащэху щыIэщ.
Лондон аналитикэ центрым Смит и цIэр зэрихьэу хэт институтым игъэхьэзыра дэфтэрым зэритымкIэ, къалэдэсхэм я дежкIэ ущыпсэуну, унэ къыщыпщэхуну егъэлеяуэ лъапIэ хъуащ Лондон и куей зыбжанэр. Абы игъэгузавэу щIидзащ щIыпIэ депутатхэри.
«Дунейм щынэхъ къулей дыдэ цIыхухэм я мылъкухэр ирагъэIыгъын папщIэ къащэхуу аращ мы куейм щыIэ унэхэр, - жеIэ Димолденберг Пол. - Гъэмахуэм тхьэмахуэ зы-тIу щопсэури, адрей гъэ псом щIыпIэ экономикэм и сэбэпынагъ лъэпкъ къапыкIыркъым. ЯщIу хъуа унэщIэм уэздыгъэ щыщIагъанэркъым, ар гугъуехь куэд къызыпэкIуэну Iуэхушхуэщ».
Апхуэдэ щытыкIэм Лондон хуишакIэщ а къалэр нэхъ лъапIэ, нэхъ нэщI зэрыхъуам, лъэпкъ зэхуэмыдэхэм къахэкIа цIыху нэхъыбэ зэрыщыпэкIум.
Языныкъуэхэм унэхэр къащэхуурэ фэтэру ят. Ауэ апхуэдэхэр мащIэ дыдэщ. Унэ къэзыщэхухэм я нэхъыбэр хуэныкъуэкъым фэтэрыпщIэ. Абыхэм ар уней хьэщIэщым хуагъадэ, щыхуей махуэм пщIэншэу къыщыувыIэ хъуну.
Къыхэгъэщыпхъэщ мыбы уасэхэр псынщIэ дыдэу зэрыщыдэкIуейри.
Лондон дэт унэхэм я уасэр куэдкIэ къащхьэщокI а къэралым щызекIуэ уасэхэм. 2008 гъэм щыIа кризисым лъандэрэ абы иджыри уасэхэр щызэтеувэжакъым. Иужьрей илъэситхум Лондон и Iэгъуэблагъэхэм унэ уасэр проценти 10-кIэ щехуэхамэ, езы къалэм процент 21-кIэ щыхэхъуащ. Мейфэр хьэблэр къащти, процент 30-кIэ унэ уасэр щыдэуеящ.
НЭЩIЭПЫДЖЭ Замирэ.
